गोसोआव दं आंहा दाबो बै समनि रायज्लायनाय मिनिनाय माब्लाबा नांलायनाय लामा सामा बुलायबोनाय। सनास्रिनि आखला गाज्रि नङा बेनि साननाय हनाय मावनाय दांनाय आरो बयखौबो हेफाजाब होनाय। उन्दैनिफ्राइनो सनास्रिनि आखुवा गुरै आरो माहि गोनां, लाजिसुलि। बिसिनि न’वा जोंनि बारा गोजान जाया न’खरथामसो बारबानो मोनो। बेनिखायनो जोंहा थांलाय फैलाय गुलि-गुलि। नालागुरिनि थेबगां माहाजोन होनबाथाय सनास्रि बिफाखौ बयबो मिथिखायो। बेनिनो सनास्रिया नायल’ जाल’ सासेल’ खांजोबनाय फिसाजो। बिहा साब्रै बिदाबो दं। बिदा देरसिन जोंखांआ दिफेनस’आव साख्रि मोनबाय। नैथि बिदा अनसाइया बि.ए. फास जाना फिसा फिसौ बिजिनेस मावो। थामथि बिदा अबिनासया पि.इउ. फेल जाना न’आवनो गोदाव सोराव लोगोफोरजों लोंला जाला बोथोर बारहोयो। ब्रैथि बिदा राइदावा जायगानि कलेज आवनो हायार सेखेनडारी नि नैथि बोसोराव फरायगासिनो दं। बिनि बिफाया फिसा हिनजाव लुगैनानै जोबथारनायावसो मोन्दों। उन्दैयाव सख्ल’ बख्ल’ बामबाय थाथाव, खुदुमबाय थाथाव महर गोसा फिसाजोखौ अननायजोंनो बिफाया सनास्रि मुंखौ दोनदों।